กำลังซื้อ-ลงทุนพยุงศก.
ธปท.แบงก์กรุงเทพเชื่อวิ่งฉิวการผลิตฟื้นครึ่งหลังโตได้10%
1 ก.พ. 2555

ธปท.แบงก์กรุงเทพเชื่อวิ่งฉิวการผลิตฟื้นครึ่งหลังโตได้10%
ธปท.ธนาคารกรุงเทพ การันตีเศรษฐกิจปีนี้วิ่งฉิว ฟื้นตัวจากน้ำท่วมได้ดีทุกด้าน การบริโภคดีต่อเนื่องจากมาตรการกระตุ้นการลงทุนของภาครัฐ 
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า แนวโน้มภาวะเศรษฐกิจในปีนี้ คาดว่าการบริโภคในประเทศน่าจะขยายตัวดีต่อเนื่อง จากความต้องการใช้จ่ายของประชาชนในการซ่อมแซมบ้านเรือน ซื้อเครื่องใช้ไฟฟ้าใหม่ รวมถึงซื้อรถยนต์ใหม่หลังน้ำท่วมผ่านไป 
นอกจากนี้ ยังมีแรงกระตุ้นจากมาตรการภาครัฐ จากการขึ้นเงินเดือน 1.5 หมื่นบาท บ้านและรถยนต์คันแรก ด้านการลงทุนก็น่าจะฟื้นตัวชัดเจนในไตรมาส 3 ขณะที่ภาคการผลิตน่าจะเริ่มฟื้นได้ตั้งแต่ไตรมาส 2 เช่น เครื่องใช้ไฟฟ้า ฮาร์ดดิสก์ไดรฟ์ ส่วนรถยนต์และอิเล็กทรอนิกส์น่าจะฟื้นได้ในไตรมาส 3 ภาคการส่งออกก็น่าจะฟื้นได้ในไตรมาส 2 แต่ต้องดูปัจจัยภาวะเศรษฐกิจโลกประกอบด้วย
ผู้อำนวยการอาวุโส ธปท. กล่าวว่า ภาพรวมภาวะเศรษฐกิจไทยทั้งปี 2554 ขยายตัวชะลอลงจากปีก่อนหน้า การผลิตภาคอุตสาหกรรมทั้งปีติดลบ 9.3% จากที่ขยายตัว 14.4% การส่งออกทั้งปีขยายตัว 16.4% จากที่ขยายตัว 28.4% แต่การบริโภคในประเทศยังขยายตัวได้ดี ขยายตัวได้ 3.3% จากปีก่อน 5.9% 
นายเมธี กล่าวว่า เบื้องต้นคาดว่าปี 2554 ทั้งปีเศรษฐกิจจะขยายตัวได้ต่ำกว่า 1.8% ขณะที่ดุลการชำระเงินทั้งปีเกินดุล 1,200 ล้านเหรียญสหรัฐ จากปีก่อนเกินดุล 3.13 หมื่นล้านเหรียญสหรัฐ ดุลบัญชีเดินสะพัดเกินดุล 1.19 หมื่นล้านเหรียญสหรัฐ จากปีก่อนเกินดุล 1.32 หมื่นล้านเหรียญสหรัฐ ดุลเงินทุนเคลื่อนย้ายทั้งปีขาดดุล 6,400 ล้านเหรียญสหรัฐ จากปีก่อนมีเงินทุนไหลเข้าสุทธิ 2.42 หมื่นล้านเหรียญสหรัฐ 
นายกอบศักดิ์ ภูตระกูล ผู้ช่วยผู้จัดการใหญ่ กิจการธนาคารต่างประเทศ ธนาคารกรุงเทพ กล่าวว่า ธนาคารประเมินเศรษฐกิจไทยในปีนี้ว่าจะเติบโตได้ไม่ต่ำกว่า 5% โดยมีแรงขับเคลื่อนสำคัญในช่วงครึ่งปีแรกจากการปล่อยสินเชื่อเพื่อฟื้นฟูหลังน้ำท่วมของระบบธนาคารพาณิชย์ 3.6 แสนล้านบาท แต่ในช่วงครึ่งปีหลังจะได้รับอานิสงส์จากการลงทุนโครงสร้างพื้นฐานของภาครัฐ 3.5 แสนล้านบาท 
“เราเชื่อว่าภาคการผลิตจะเข้าสู่ภาวะปกติได้ภายในเดือน ก.พ.มี.ค. ขณะที่ครึ่งปีหลังอาจโตได้ถึง810% ซึ่งดูจากนโยบายการหาช่องว่างในการกู้ยืมของภาครัฐแล้วเชื่อว่าคงทำแน่ แต่เม็ดเงินจะเข้าสู่ระบบได้อาจกินเวลา 1-2 ปี เพราะบางโครงการต้องใช้เวลาออกแบบ ขณะที่อัตราดอกเบี้ยนโยบายคาดว่าจะคงอยู่ที่ระดับ 3% ไปจนถึงปลายปี จากนั้นจะขึ้นไปสู่ระดับเป้าหมายที่ 4%” นายกอบศักดิ์ กล่าว